
Vidio sam da su stopala u Ibrahimovom kamenu jako velika. Je li Ibrahim bio krupniji od današnjih ljudi?


* 
* 
* 
* 
* 
* 
* 

 
Je li Ibrahim bio krupniji od današnjih ljudi?

Od velikih znamenja i Allahovih dokaza u Mekki jeste Ibrahimov kamen (Mekamu Ibrahim) na kojem je stajao gradeći Kabu. Uzvišeni Allah kaže: **“U njemu** (Mesdžidul-haramu) **jesu znamenja očevidna, mjesto na kojem je stajao Ibrahim…”** (Ali Imran, 97.) Nakon par hiljada godina otisci stopala Ibrahima, alejhis-selam, ostali su u kamenu. Ljudi, kao i obično, zavedeni svojim emocijama i strastima potirali su po udubljenjima kamena iz različitih povoda tako da su u kamenu ostali tragovi izričito velikih stopala. Enes b. Malik kaže: “Vidio sam kamen i otiske Ibrahimovih prstiju i stopala u njemu, ali su se promijenili od potiranja.” (Ibn Vehb, u djelu *El-Muvetta*, 8/169 – *Fethul-Bari*, i Fakihi, 1/450/986, s lancem prenosilaca čiji su prenosioci pouzdani.)


Komentirajući Allahove riječi: **“Neka vam mjesto na kojem je Ibrahim stajao bude prostor gdje ćete ***[namaz](https://pitajucene.com/search/Namaz/questions/ "Pretraži pitanja o namazu")*** obavljati!”** (El-Bekare, 125.), Katade je rekao: “Ljudima je naređeno da klanjaju kod kamena, a ne da potiru po njemu. U ovom ummetu postoje oni koji su pretjerivali kao i oni prije njih. Nama su prenijeli oni koji su vidjeli otiske stopala i prstiju u kamenu, ali su ljudi potirali po njemu tako da su se tragovi stopala promijenili.” (Taberi, u djelu *Džamiul-bejan*, 1/747/1641.)


Ibn Abbas prenosi da su Kurejšije dovele jednu vračarku da vidi čija stopala najviše liče otiscima stopala Ibrahima, alejhis-selam, koja su ostala u kamenu. Nakon što su hodali po mokrom pustinjskom pijesku, zapazila je da stopala Poslanika, ﷺ, najviše liče otiscima stopala Ibrahima, alejhis-selam. Dvadeset godina nakon ovog događaja Uzvišeni Allah je počastio Muhammeda, ﷺ, poslanstvom. (Ibn Madže, 2/787/2350, i Ahmed, 1/332/3072. Imam Busiri i Ahmed Šakir ovo predanje smatraju ispravnim. Vidjeti: *Misbahuz-zudžadža*, 3/50, i *El-Musned*, 3/336, s opaskama šejha Šakira. Nasiruddin Albani odbacio je ovo predanje. Vidjeti: *Daifus-sunen*, str. 184) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


